## Camarero destaca que “el corredor marítim verd entre els ports de València i Palma reforça el lideratge de la Comunitat Valenciana en transició energètica i mobilitat sostenible”

*** La naviliera Baleària impulsa amb les dos autoritats portuàries un projecte que integra combustibles renovables, electrificació i energies netes per a la ruta València–Palma en 2030
* La iniciativa s'emmarca en una col·laboració públic-privada clau per a la competitivitat i la sostenibilitat**

La vicepresidenta primera i consellera de Vivenda, Ocupació, Joventut i Igualtat, Susana Camarero, ha destacat que “el corredor marítim verd entre els ports de València i Palma reforça el lideratge de la Comunitat Valenciana en transició energètica i mobilitat sostenible”.

Durant l’acte de presentació i firma de l’acord per a la implantació del corredor marítim verd a València entre els dos ports amb els vaixells de Baleària, Susana Camarero ha subratllat que “este projecte va molt més enllà d’una connexió marítima; és una aposta de futur que unix territoris, economies i una manera compartida d’entendre el progrés des de la sostenibilitat, la innovació i la responsabilitat”.

A més, Camarero també s’ha referit a la col·laboració amb les illes Balears, “un territori germà amb el qual compartim història, cultura, Mediterrani i una visió comuna de la sostenibilitat”.

En el transcurs de la presentació, la vicepresidenta primera ha apuntat que “l’activitat del port de València té un impacte directe i tangible en la nostra economia, perquè genera desenes de milers d’ocupacions directes i indirectes i aporta al voltant del 2,5 % del PIB de la Comunitat Valenciana”.

Camarero ha afirmat que “el lideratge del Port de València no es basa només en xifres, sinó també en la seua capacitat per a evolucionar com a model econòmic, apostant per la innovació, la digitalització i, de manera decidida, per la sostenibilitat”.

En este sentit, ha explicat que “els grans ports del món ja competixen també per la seua capacitat per a reduir emissions i oferir cadenes logístiques més netes i eficients, una dinàmica en la qual el corredor marítim verd cobra ple sentit”.

Camarero ha destacat que “la transició energètica només serà un èxit si es construïx des de la col·laboració publicoprivada, articulant aliances entre administracions, autoritats portuàries i empreses per a generar ocupació, competitivitat i sostenibilitat simultàniament”.

Així, ha reconegut el paper de Baleària “com a líder del transport marítim que aposta per tecnologies netes, per l’eficiència energètica i per una mobilitat més responsable, la qual cosa convertix este corredor en un projecte tangible, creïble i replicable”.

El corredor marítim verd entre el port de València i el port de Palma és una iniciativa que impulsa Baleària conjuntament amb les dos autoritats portuàries, amb l’objectiu d’aconseguir zero emissions en el servici de càrrega i passatgers entre els dos ports a partir de 2030, combinant combustibles renovables –com el biometà, generant una sinergia clara amb els ramaders i el seu problema de purins– i l’ús d’electricitat d’origen renovable tant en la navegació com en l’estada en el port.

Fecha: 12/12/2025